અમદાવાદ: એમબીએસ પછીના મેડિકલ કોર્સ એમડી, એમએસ અને પી.જી. ડિપ્લોમા સહિતના કોર્સ માટે રાજ્યની ૧૮૪૩ બેઠકમાં પ્રવેશ માટે લેવામાં આવતી નીટની પરીક્ષા અા વર્ષે સળંગ આઠ દિવસના બદલે ગુજરાત સહિત દેશભરમાં માત્ર એક જ દિવસે લેવામાં આવશે. એટલું જ નહીં પરંતુ પરીક્ષામાં જુદા જુદા પ્રશ્નપત્રોના બદલે હવે એક જ સરખા પ્રશ્નપત્ર નીકળશે સાથે સાથે એક પ્રશ્નના સાચા જવાબા ચાર માર્ક ખોટા જવાબનો એક માઇનસ માર્ક અને વિદ્યાર્થી જવાબ લખવાનું ટાળશે કે છોડી દેશે તો તેના ઝીરો માર્ક ગણવામાં આવશે. દેશભરમાં પીજીની ર૮ હજાર બેઠક છે. કેન્દ્ર સરકારના આદેશથી આ વર્ષે હવે કોમન પ્રવેશ પ્રક્રિયા શરૂ કરાઇ છે. ૭મી જાન્યુઆરી ર૦૧૮ના રોજ નવા ફોર્મેટ પ્રમાણે નીટની પરીક્ષા લેવામાં આવશે. દેશભરના સેન્ટરોનાં ૭મી જાન્યુઆરીએ પીજી નેટની પરીક્ષા લેવાશે નેશનલ બોર્ડ એકઝામિનેશન દ્વારા આ પરીક્ષા લેવાશે. પરીક્ષાનું પરિણામ ૩૧મી જાન્યુઆરી સુધીમાં જાહેર કરી દેવાશે.